FI Euroopan unionin virallinen lehti C 208/8

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 208/08

Hakemuksen julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”TRADITIONAL CUMBERLAND SAUSAGE”

EY-N:o UK-PGI-0005-0715-11.08.2008

SMM ( X ) SAN ( )

1. Nimi:

”Traditional Cumberland Sausage”

2. Jäsenvaltio tai kolmas maa:

Yhdistynyt kuningaskunta

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.2: Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta:

Traditional Cumberland Sausage on porsaanlihasta valmistettu voimakasmausteinen makkara, joka on muotoiltu spiraaliksi. Se poikkeaa muista makkaroista ennen kaikkea sen vuoksi, että sitä ei ole jaoteltu yksittäisiksi makkaroiksi, vaan koko makkarapötkö on yhtenäinen ja kierukalle taivutettu.

Traditional Cumberland Sausage on suorana sylinterinmuotoinen, mutta lopputuote kierretään luonteenomaiseksi spiraaliksi. Makkara on rakenteeltaan karkea ja väriltään yleensä vaaleanpunainen. Maustehippuset erottuvat selvästi. Makkaroita on myytävänä eri kokoisina ja painoisina useissa erityyppisissä myyntipisteissä, kuten perinteisissä lihakaupoissa, valintamyymälöissä, herkkumyymälöissä ja ravitsemisliikkeissä.

Traditional Cumberland Sausage -makkaran ainesosat ovat seuraavat:

— luuton porsaanliha – vähintään 80 %

— korppujauhoseos – joka voi sisältää vehnätaikinaa, perunatärkkelystä, riisihiutaleita, spelttiä, soijarouhetta ja gluteenitonta korppujauhoa – enintään 8 %

— vesi/jää – enintään 13,5 %

— mausteet – valko-, musta- ja cayennepippuri, suola, timjami, salvia, muskottipähkinä ja -kukka – enintään 4,5 %.

Kukin lihamestari käyttää sopivaksi katsomansa määrän ainesosia, mutta makkaran fyysisten ja teknisten ominaisuuksien on kuitenkin oltava seuraavanlaiset:

— Makkaran läpimitan on oltava vähintään 20 mm, jotta siihen saadaan ominaislaatuinen karkea rakenne.

— Lihapitoisuuden on oltava vähintään 80 %, ja ruhot on kaltattava nahan ja karvojen poistamiseksi.

— Vesipitoisuus enintään 5 %

— Proteiinipitoisuus vähintään 15 %

— Rasvapitoisuus enintään 20 %

— Sidekudoksen osuus enintään 11 %.

Traditional Cumberland Sausage -makkarat valmistetaan luuttomista sianlihapaloista, joissa on myös silavaa. Sianruhot kaltataan nahan ja karvojen poistamiseksi, luuttomat sianlihapalat jauhetaan koneella tai joissakin tapauksissa hienonnetaan käsin. Jos liha jauhetaan, reikälevyn reikien halkaisijan on oltava vähintään 4,5 mm. Vähimmäismitta on tarpeen, jotta Traditional Cumberland Sausage -makkaraan saadaan sille ominainen karkea ja rouheinen rakenne.

Jauhettu porsaanliha sekoitetaan – usein käsin, mutta myös mekaanisella laitteella. Kutterin tai vastaavan tehosekoittimen käyttö on kuitenkin kielletty, koska niillä saatava lopputuote on epäsopivalla tavalla emulgoitunut.

Jauhettuun porsaanlihaan sekoitetaan korppujauhoseos, jääkylmä vesi/jää ja mausteet. Sekoitusaika riippuu käytetystä laitteesta. Korppujauhoseos on peräisin joko vehnätaikinasta (joka voi sisältää myös perunatärkkelystä, riisihiutaleita tai spelttiä) tai soijarouheesta. Kukin lihamestari lisää mausteita reseptinsä mukaisesti, mutta vain seuraavien mausteiden yhdistelmät ovat sallittuja:

— valkopippuri

— mustapippuri

— suola

— timjami

— salvia

— muskottipähkinä

— muskottikukka

— cayennepippuri.

Vaikka kukin lihamestari yhdistelee sallittuja yrttejä ja mausteita haluamallaan tavalla, Traditional Cumberland Sausage -makkaran ominaismaku on varsin mausteinen runsaan pippurin ja voimakkaiden yrttien vuoksi.

Seos pannaan laitteeseen, joka pursottaa massan makkarankuoreen. Suoli vedetään käsin kasaan suppilon päälle ja täytetään. Massan pursotusvauhtia kontrolloidaan käsin. Makkarankuorena on käytettävä sian suolia, jotka ovat leveämpiä kuin lampaan; näin makkarasta tulee läpimitaltaan varsin suuri. Synteettisiä suolia ei saa käyttää, koska ne eivät ole perinteisiä.

Makkaraputkea ei jaeta yksittäisiksi makkaroiksi, vaan makkaraa myydään kiloittain. Se on yleensä kierretty spiraaliksi sekä valmispakkauksissa että palvelutiskillä. Yksi Traditional Cumberland Sausagen ominaispiirteistä on yhtenäinen makkarapötkö.

3.3 Raaka-aineet (ainoastaan jalostetut tuotteet):

Porsaanlihapalat voivat olla peräisin mistä tahansa eläimenosasta, mutta kokonaislihapitoisuuden on oltava vähintään 80 %. Traditional Cumberland Sausage -makkaran valmistuksessa on käytettävä karkeaksi hakattua porsaanlihaa, joka antaa makkaralle rouheisen koostumuksen, ja kuorena on käytettävä porsaasta saatavaa luonnonsuolta. Liha voi olla peräisin maantieteellisen alueen ulkopuolelta, mutta se ei saa sisältää kamaraa, karvoja, nahkaa, muita eläimen osia tai mekaanisesti erotettua lihaa.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Traditional Cumberland Sausage -makkaran valmistuksen, jalostuksen ja käsittelyn on tapahduttava Cumbrian maakunnassa seuraavat raaka-aineiden käsittelyt mukaan luettuina:

— lihan jauhaminen

— suolan, mausteiden ja muiden ainesosien lisääminen

— ainesten sekoittaminen ja vaivaaminen

— sian luonnonsuolten täyttäminen

— muotoilu.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityissäännöt:

—

4. Maantieteellisen alueen tarkka rajaus:

Cumbrian maakunta (joka muodostuu Cumberlandin ja Westmorlandin vanhoista maakunnista sekä tietyistä Pohjois-Lancashiren ja Pohjois-Yorkshiren osista).

5. Yhteys maantieteelliseen alkuperään:

5.1 Maantieteellisen alueen erityisyys:

Useimmilla maatiloilla ja monissa kotitalouksissa pidettiin omaan tarpeeseen muutamia sikoja, ja tämä perinne jatkui alueella 1950-luvulle saakka.

Traditional Cumberland Sausage -makkara valmistettiin alun perin kotoperäisen Cumberland Pig -rodun lihasta; kyseinen rotu risteytettiin Large White -siasta, ja se kehittyi Cumbrian viileässä ja kosteassa ilmastossa. Cumberland-sika oli lyhempi ja rotevampi kuin Large White, ja sillä oli paksu silavakerros, vankempi leuka sekä leveämmät lavat ja selkä. Cumberland-sika kuoli sukupuuttoon 1960-luvun alussa, mutta sen historia liittyy Cumberland-makkaran tuotantoon.

Whitehaven oli 1700-luvulla Yhdistyneen kuningaskunnan kolmanneksi suurin satama. Tuolloin sinne saapui paljon eksoottisia mausteita Amerikkojen ja Afrikan kanssa käydyn kaupan ansiosta. Tuolloin alueella, joka nykyään tunnetaan Cumbriana, opittiin tuntemaan mustapippuri, inkivääri ja muskottipähkinä sekä muita elintarvikkeita, kuten melassi ja rommi. Sen vuoksi monet Cumbrian alueellisista erikoisuuksista ovat mausteisia tai sokerisia, kuten Cumberland Sausage, Grasmere Gingerbread ja Kendal Mint Cake.

Traditional Cumberland Sausage -makkaran valmistus vaatii monia kädentaitoja, kuten luonnonsuolten puhdistus ja käsittely, erilaisten sianlihapalojen valitseminen siten, että lopputuloksen lihapitoisuus on vähintään 80 %, sekä sopivan yrtti- ja maustemäärän lisääminen makkaran oikean maun takaamiseksi. Makkaraseoksen koostumuksen on oltava oikeanlainen, ja sen pursottaminen luonnonsuoliin tapahtuu käsin laitteen avustuksella. Kaikki nämä taidot ovat kehittyneet paikallisella tasolla, ja ne siirretään sukupolvelta toiselle makkaran perinteisten ominaisuuksien säilymisen varmistamiseksi.

5.2 Tuotteen erityisyys:

Tämän hyvin maustetun makkaran lihapitoisuus on erittäin korkea ja rakenne rouheinen. Mausteisuus tulee perintönä ajalta, jolloin eksoottisia mausteita kulki alueen halki 1700-luvulla. Makkarapötkö on paksu, ja sen yhtenäinen kiekuramuoto on sen ainutlaatuinen ominaisuus.

Cumbrian alueen lihamestarit jatkavat tämän omintakeisen paikallistuotteen valmistusta sukupolvelta toiselle siirtynyttä reseptiä noudattaen ja pitävät samalla yllä makkaran perinteisiä ominaisuuksia: kokoa ja muotoa.

Traditional Cumberland Sausage -makkara tunnetaan ainutlaatuisen makunsa, koostumuksensa ja perinteisen muotonsa ansiosta. Eräiden kirjoitusten mukaan maatiloilla ja kotitalouksissa riippui 1800-luvun puolivälissä kinkkujen ja kylkipalojen ohella Traditional Cumberland Sausage -makkaroita, jotka kuivattiin puolikuiviksi säilyvyyden parantamiseksi. Makkara voitiin sen jälkeen keittää tai siivuttaa meetvurstin tapaan syötäväksi. Makkarapötkön piti olla yhtenäinen ja paksu, jotta se ei riiputtamisen aikana kuivaisi läpikotaisin.

Entisaikaan Traditional Cumberland Sausage -makkara oli muita makkaroita mausteisempi, ja vaikka nykyään mausteiden määrä on vähäisempi, on se edelleen muita brittiläisiä makkaroita mausteisempi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Makkaralla on vahva yhteys Cumbriaan. Paikallistiedon mukaan makkaran toivat tullessaan saksalaiset kaivostyöntekijät 1500-luvulla. Kierukkamuodon alkuperästä on monia teorioita. Yhden teorian mukaan muodon kehittivät kuningatar Elisabetin aikaiset saksalaiset kaivostyöntekijät saksalaisten lihamakkaroiden pohjalta.

Traditional Cumberland Sausage -makkaraa valmistettiin alun perin kotoperäisen Cumberland-sian lihasta. Vaikka Cumberland-sika kuoli sukupuuttoon 1960-alkupuolella, sen historia on kytköksissä Cumberland Sausage -makkaran tuotantoon.

Useimmilla maatiloilla ja monissa kotitalouksissa pidettiin 1950-luvulle saakka omaan tarpeeseen muutamia sikoja. Syksyn tullen siat teurastettiin, ja kaikki osat hyödynnettiin joko tuoreina, savustettuina tai suolattuina taikka makkaroiksi valmistettuina.

Traditional Cumberland Sausage -makkaraa pidetään Cumbrian perinneruokana, ja sen omintakeiset ominaisuudet ja maine ovat säilyneet muuttumattomina aikojen saatossa. Makkaran rouheisuus, mausteisuus ja tunnistettava kierukkamuoto tekevät siitä valtakunnallisesti arvostetun ja halutun tuotteen keittiömestareiden ja ruokatoimittajien keskuudessa.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.defra.gov.uk/foodfarm/food/industry/regional/foodname/products/documents/cumberland-sausage-pgi.pdf

(1) EUVL L 93, 31.3.2006, s. 12.